અમોલા પથારીમાંથી ઊભી થઈ. લગભગ સાડા સાત થવા આવેલા. કચરા-પોતાં ને વાસણ-કૂસણ કરવા ધની આવી ગઈ હતી. કામવાળી પણ ચોખ્ખાં કપડાં ને સુધડ લાગે. એ હાથની ચોખ્ખી હતી. વિશ્વાસુ હતી. ધનીને ચા બનાવવાનું કહી પોતે ફ્રૅશ થવા ચાલી. થોડીવારમાં તે પાછી આવી તો ઓરડો સુગંધીદાર ખૂશ્બુથી ભરાઈ ગયેલો. એ આવી ત્યારે એપલની ફલેવરવાળી ગ્રીન ટી નાનકડા થર્મોસમાં ધનીએ ભરી ટી પૉઈ પર મૂકેલું. અમોલા ગુજરાતી-અંગ્રેજી છાપાં લઈ બાલ્કનીમાં ટી પૉઈ પાસેની ખુરશીમાં બેઠી. બોલી, ‘ધની ! પેલા ડબ્બામાંથી ત્રણચાર બિસ્કીટ આપજે તો…! તારી ચા બનાવી છે ને ?’